Mads Hvilsom har indrømmet over for Hobro-spilleren Jesper Bøge, at han ikke måtte score i FCM-kampen

Nye informationer øger risikoen for, at undersøgelsen af Sønderjyskes nederlag til FC Midtjylland i sidste runde af grundspillet ender som en decideret sag for matchfixingnævnet.

Ekstra Bladet er vidende om, at Matchfixingnævnet til sin undersøgelse har fået tilsendt materiale, der kan udlægges som en indrømmelse fra Sønderjyske-spilleren Mads Hvilsom af, at han i kampen blev beordret til ikke at score.

Den præcise formulering i indrømmelsen har det ikke været muligt at få verificeret fra flere, men en kilde med stor indsigt i sagen gengiver ordlyden således: ’Fedt at komme ind og have fået at vide, at man ikke måtte score, selv om vi var kommet bagud. Men alle andre hold ville have gjort lige som os.’

Mads Hvilsoms ord er faldet i en samtale med en spiller fra Hobro, Jesper Bøge.

Det var som bekendt Hobro, der endte med at trække sorteper, da Sønderjyske sent tabte kampen mod FC Midtjylland. Det resultat betød, at Hobro endte grundspillet på syvendepladsen og endte i en svær nedrykningsgruppe.

Ekstra Bladet har konfronteret Sønderjyskes sportschef, Hans Jørgen Haysen, med det kontroversielle udsagn, og han vælger i denne situation at fravige den linje, som klubben er slået ind på, siden sagen for alvor blev betændt og vælger at udtale sig konkret om Hvilsoms udsagn.

- Der er ikke noget nyt i det. Det er vi blevet forelagt. Det er en del af undersøgelsen, som DIF kører, og det har vi hørt. Der er tilsyneladende andre, som desperat forsøger at påvirke sagen via andre kanaler til ugunst for os. Og det finder vi dybt forkasteligt, konstaterer han i en mail til Ekstra Bladet.

- Og lad mig så lige slå fast med syvtommersøm. Der er ingen i klubben og heller ikke vores cheftræner, der har bedt spillerne om at tabe kampen.

- Vi vil ikke kommentere detaljerne yderligere, mens undersøgelsen pågår, så kan vi ikke bestille andet.

- Vi er helt trygge ved, at matchfixingsekretariatet når frem til den konklusion, at der ikke er grundlag for at rejse en sag mod klubben i matchfixingnævnet.

- Og afslutningsvis vil jeg også igen slå fast, at vi nok skal stille op og fortælle om vores oplevelser, når vi er kommet ud på den anden side, lover Hans Jørgen Haysen.

Artiklen fortsætter under billedet:

Mads Hvilsom er blevet hovedperson i matchfixing-undersøgelsen af SønderjyskE. Foto: Claus Fikser/Ritzau Scanpix

Sådan bør Brøndby handle til sommer

Siden sagen eksploderede, har klubben skærmet sine spillere fra offentligheden, og det er blevet gjort helt klart, at spørgsmål vedrørende den verserende sag ikke vil blive besvaret af spillerne.

Det er årsagen til, at offensivspilleren Christian ’Greko’ Jakobsen endnu ikke har uddybet, hvad han egentlig mente, da han dybt frustreret på live-tv sagde: ’Det er til grin. Det gør ondt på stoltheden. Det er latterligt, det her. Lige nu synes jeg bare, at det er noget mærkeligt noget’.

Sønderjyske-angriberen Mads Hvilsom vælger i mailen fra Hans Jørgen Haysen at forklare den dybere mening bag ordene, og hvorfor han formulerede sig, som han gjorde.

- Jeg vil gerne understrege, at jeg aldrig har fået at vide af klubben og træneren, at vi skulle gå på banen for at tabe, eller at jeg ikke måtte score et mål.

- Jeg har haft en samtale med min bedste ven, hvor indholdet derfra er taget ud af en kontekst.

- Jeg var frustreret over, at da jeg endelig fik spilletid og kom på banen, så kommer vi bagud i det 90. minut, hvor vi ender med at spille bolden rundt, da vi jo på det tidspunkt i kampen ikke kunne komme i nærheden af at nå at score to mål, forklarer Mads Hvilsom i mailen, hvor Ekstra Bladet ikke har fået mulighed for at stille opfølgende spøgsmål.

Ekstra Bladet forstår, at der i dagene efter grundspillets konklusion har været kontakt mellem flere spillere fra Hobro og Sønderjyske.

Jesper Bøge stammer fra FC Midtjyllands akademi lige som Mads Hvilsom. De to var holdkammerater der, og begge tog senere turen til Hobro. De bliver betegnet som bedste venner.

I kølvandet på Sønderjyskes kontroversielle nederlag endte de to kammerater i en internet-dialog på Snapchat. Mediet er kendetegnet ved, at meddelelser - de såkaldte ’snaps’ – bliver slettet, når modtageren har set dem.

På et tidspunkt i samtalen vælger Jesper Bøge at forevige ordene fra Mads Hvilsom - formentlig ved at affotografere beskederne, hvilket ikke er videre kompliceret.

Matchfixingreglerne er formuleret sådan, at det er strafbart at tilbageholde viden, hvilket formentlig er årsagen til, at matchfixingsekretariatet har fået tilsendt de omstridte ’snaps’ efterfølgende.

SønderjyskE-sagen kort Da Superligaens grundspil skulle afvikle sidste runde, stod det inden kickoff klart, at det ville være ugunstigt at slutte som nummer syv. Derfor var der på forhånd fokus på, at hold kunne spekulere i at tabe kampe for at undgå syvendepladsen. Sønderjyske udlignede sent i kampen mod FC Midtjylland til 1-1, da Niki Zimlings skud blev rettet af og snød FCM-keeper Jesper Hansen. Efterfølgende blev anfører Marc Pedersen indskiftet, og Sønderjyskes forsvarsspil virker i flere sekvenser yderst tvivlsomt, lige som holdet ikke virker interesseret i at jagte en ny udligning, da FC Midtjylland atter er kommet foran. Efterfølgende har Dansk Boldspil Union kigget på afslutningen, og det bliver nu undersøgt af matchfixingsekretariatet om der er grundlag for at rejse en decideret matchfixing-sag. Flere Sønderjyske-spillere blev i sidste uge afhørt. Det forventes, at der skal foretages yderligere afhøringer i denne uge. Ender det i en matchfixingsag, så kan konsekvenserne for Sønderjyske blive alvorlig. Klubben kan blive fratrukket point – og i værste fald blive tvangsnedrykket.

Se også: Vi skal helt til bunds i pinlig Superliga-skandale!

Se også: Superliga-profil langer ud efter Sønderjyske: Råddent og skræmmende!

Se også: Superliga-skandale udvikler sig: Nu sender de sagen videre

Skandale-sag åbnet: - Det gør rigtig, rigtig ondt!